Predkladacia správa

[bookmark: _GoBack]Ministerstvo hospodárstva Slovenskej republiky predkladá materiál „Návrh na poskytnutie investičnej pomoci pre spoločnosť PCA Slovakia, s.r.o., IČO: 36 256 013, 
na realizáciu investičného zámeru v lokalite Trnava, okres Trnava“ na rokovanie vlády Slovenskej republiky ako iniciatívny návrh na základe predloženého investičného zámeru spoločnosti PCA Slovakia, s.r.o., Automobilová ulica 1, 917 01 Trnava (ďalej ako „žiadateľ“).
Žiadateľ podal dňa 8. marca 2017 na Ministerstvo hospodárstva Slovenskej republiky podľa § 12 zákona č. 561/2007 Z. z. o investičnej pomoci a o zmene a doplnení niektorých zákonov (ďalej len „zákon o investičnej pomoci“) žiadosť o poskytnutie investičnej pomoci na realizáciu investičného zámeru s názvom „Projekt rozšírenia výroby na spustenie výroby nového vozidla segmentu  B“, v lokalite Trnava, okres Trnava (ďalej ako „investičný zámer“).
Realizácia investičného zámeru s oprávnenými investičnými nákladmi v nominálnej výške 99 009 301,- eur je rozložená na obdobie rokov 2016 – 2021. V priamej súvislosti 
s investičným zámerom žiadateľ vytvorí 420 nových pracovných miest do konca roka 2018.
V súvislosti s plánovanou realizáciou investičného zámeru žiadateľ požaduje poskytnutie investičnej pomoci podľa § 2 ods. 1 písm. b) zákona o investičnej pomoci 
v celkovej nominálnej výške 18 626 162,- eur vo forme úľavy na dani z príjmu.
Požadovaná investičná pomoc spĺňa definičné znaky investičnej pomoci, predmetom ktorej je rozšírenie výroby motorových vozidiel v existujúcom automobilovom závode a vytvorenie nových pracovných miest v lokalite Trnava, okres Trnava.
Z odborného posudku k investičnému zámeru, ktorý vypracovala Slovenská 
inovačná a energetická agentúra, vyplýva, že žiadateľ má predpoklad splniť všeobecné podmienky na poskytnutie investičnej pomoci podľa zákona o investičnej pomoci a investícia bude mať významný regionálny prínos. 
Súčasne má žiadateľ predpoklad splniť osobitné podmienky podľa § 30a zákona 
č. 595/2003 Z. z. o dani z príjmov v znení neskorších predpisov, ako aj príslušné ustanovenia Nariadenia Komisie (EÚ) č. 651/2014 o vyhlásení určitých kategórií pomoci 
za zlučiteľné s vnútorným trhom podľa článkov 107 a 108 zmluvy.
Materiál bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporov.
Predložený materiál má pozitívny i negatívny a priamy i nepriamy vplyv na rozpočet verejnej správy a pozitívne sociálne vplyvy v oblasti zamestnanosti v dotknutom regióne. Materiál má pozitívny i negatívny vplyv na podnikateľské prostredie. Materiál má negatívny vplyv na životné prostredie a nemá vplyv na informatizáciu spoločnosti a na služby verejnej správy pre občana. 

